 猶:1.    [猶達書]   共 1 章   [Jude]    [文言版][吳譯]

 猶:1.1   耶穌基督之僕雅谷伯之弟，樹德，致書於天主聖父所垂愛，耶穌基督所庇護之諸蒙召者，曰：
 猶:1.2   伏願天主降爾慈惠，鍚爾安康，備承眷愛，受福無疆。
 猶:1.3   愛友乎，予早擬致書於爾，申論吾人所共承之救恩；今則更覺不容或緩，特馳書慰勉，極望爾等能不遺餘力，擁護當初所授於諸聖之信條。蓋此信條，一成不變；
 猶:1.4   而比來頗有不肖之徒，混入同道之中，假我天主之洪恩，以恣其私慾，明目張膽，否認吾人之唯一真宰，唯一真主耶穌基督。此輩大逆不道，實地獄中人也。
 猶:1.5   予茲所欲言者，無非爾所習聞素諳，第欲予爾以警惕耳。在昔主既拯斯民於埃及，厥後其中有狐疑不信者，主乃予以消滅。
 猶:1.6   更有不守本位，擅離本宅之天神，主亦永繫以鎖鍊，囚之幽獄，以待大審判日。
 猶:1.7   再加索多馬、蛾靡拉及其周鄰諸吧，皆以放縱恣肆，褻行無恥，爰受水火之刑，用垂炯戒。
 猶:1.8   今日之醉生夢死，玷身辱體，目無主宰，凌辱天神者，亦復如是。
 猶:1.9   昔總領天神彌額爾與魔鬼奪摩西屍體也，猶且不敢擅作威福，加以無謂之凌辱，僅曰：「願主責爾」而已。
 猶:1.10  而此輩則不然；凡彼所不知之事，未悟之理，則大加慢罵，肆無忌憚；而彼所知者，惟五官之事，沉溺其中，至死不悟，其亦何異於禽獸乎﹖
 猶:1.11  哀哉此輩，既追踵該因，步其後塵；且以利忘身，而流入巴賴之歧途；又不惜與可拉並肩作亂，而自取滅亡也。
 猶:1.12  在爾等愛席之上，彼必與共，惟有恣其口腹，靦然自飽，以玷爾清潔耳。此輩實同無雨之雲，為風所逐；秋後之樹，不結果實；外枯中乾，根株盡拔。
 猶:1.13  狂浪無鄉，長吐堪羞之沫；流星離宅，永歸漆黑之淵。
 猶:1.14  此輩之終局，亞當七世孫伊納夙已預言之矣。其言曰：「主已偕其萬聖而來矣!
 猶:1.15  將審判普天生靈，而處諸悖逆之罪，且按其平生之惡業謗讟，而施刑焉。」
 猶:1.16  此輩怨天尤人，牢騷滿腹，所行惟殉私欲，所言皆屬荒誕，阿諛諂媚，惟利是圖。
 猶:1.17  愛友乎，爾當猶憶吾主耶穌基督之諸宗徒告爾之言也。
 猶:1.18  其言曰：「末世必有輕薄者出，目無天主，惟知縱情恣慾。」
 猶:1.19  此輩即挑撥離間，使人分裂，但有血氣，全無靈感者也。
 猶:1.20  願我愛友，黽勉自勵；於爾神聖之信仰上，好自建立；常憑聖神之默感，以祈以禱；
 猶:1.21  庶克長遊於天主聖愛之中，而望我主耶穌基督加以慈惠，賜以常生。
 猶:1.22  對於不信之人，可矜者矜之，為釋其疑；可救者救之，
 猶:1.23  猶如搶物於火；其他則哀矜而加以戒懼，避之若浼；即其身體所玷污之衣裳，亦宜深惡而痛絕之也。
 猶:1.24  惟天主我等救主能保佑爾曹，不致失足，庇爾於其光榮之下，使爾毫無瑕疵，神樂洋溢。
 猶:1.25  吾願其因吾主耶穌基督，受享一切榮、一切尊、一切威、一切權、若永古、若今茲、奕世靡暨、心焉祝之。 [猶達書完篇]

